**Natječaj/javni poziv za sufinanciranje projekata sportskih udruga članica Samoborskog sportskog saveza – Pozicija 6 – Ostali programi sportske rekreacije**

UPUTE ZA PRIJAVITELJE

Datum objave natječaja: 14.04.2025.

Rok za dostavu prijava: do potrošnje sredstava

Na temelju članka 1. stavka 3. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 74/14, 70/17, 98/19, 151/22), i članka 13. Statuta Samoborskog sportskog saveza (u daljnjem tekstu Savez), Izvršni odbor Samoborskog sportskog saveza raspisuje

**NATJEČAJ  
za sufinanciranje sportskih programa poticanja sportsko-rekreativnih aktivnosti   
u 2025. godini**

**1. VRSTA FINANCIJSKE POTPORE**       
      
Prema Natječaju za sufinanciranje sportskih programa poticanja sportsko-rekreativnih aktivnosti u 2025. godini (u daljnjem tekstu: Natječaj), Samoborski sportski savez (u daljnjem tekstu: Savez) sufinancirat će sportske programe poticanja sportsko-rekreativnih aktivnosti u 2025. godini koje provode udruge u sustavu sporta.

Temeljni ciljevi Natječaja su razviti i provesti učinkovite i održive aktivnosti koje će pridonijeti razvoju sporta, a usmjerene su na poticanje na bavljenje rekreativnim sportom.

Prihvatljivi prijavitelji su:

* svi koji ispunjavaju propisane uvjete Natječaja
* svi koji će osigurati i druge izvore financiranja
* svi koji imaju stručne programe koji zadovoljavaju uvjete iz programskog područja na koji se prijavljuju

**2. IZNOS FINANCIJSKE POTPORE I PRIHVATLJIVI PROGRAMI**

Sredstva za provedbu Natječaja osigurana su u proračunu Samoborskog sportskog saveza za 2025. godinu u ukupnome iznosu od 7.500,00 €, kako slijedi:

* Poticanje bavljenja sportskom aktivnošću i sportskom rekreacijom djece i mladih, te osoba starije životne dobi, planirane vrijednosti u iznosu 7.500,00 €

**3. OPĆI UVJETI NATJEČAJA**

Prijavitelj se može prijaviti **jednokatno na dva različita programska područja.**

Prihvatljivi programi su svi oni koji će poticati djecu i mlade s povećanim indeksom tjelesne mase i osobe treće životne dobi (umirovljenici) na rekreativno bavljenje bilo kojom vrstom sportske aktivnosti, a da se pri njihovoj provedbi utječe na poboljšanje njihovog psihofizičkoga zdravlja.

Programsko područje Natječaja:

* **Poticanje bavljenja sportskom aktivnošću i sportskom rekreacijom**

Programi se provode isključivo na području Grada Samobora.

Programi koji se mogu sufinancirati:

* koji su započeli s provedbom nakon 01.04.2025. godine, te će završiti do 31.12.2025. godine

**4. PRIHVATLJIVI TROŠKOVI**

Sredstvima Natječaja smiju se financirati samo stvarni i prihvatljivi troškovi nastali provođenjem programa. Prilikom procjene programa ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova.

Samoborski sportski savez sufinancirati će samo troškove koji su navedeni kao prihvatljivi.

Prihvatljivi izravni troškovi programa po stavkama:

* troškovi prostora koji podrazumijevaju najam sportskog objekta, sportske dvorane, bazena i sl.
* troškovi naknade provoditelja programa u koje spadaju plaća, odnosno ugovor o djelu nositelja/ice, voditelja/ice programa i ostalih provoditelja programa/aktivnosti koji su navedeni u Obrascu prijave programa
* troškovi prijevoza priznaju se samo za organizirani prijevoz korisnika programa ako je on neophodan za njegovu provedbu, a koristi se ekonomski najisplativija opcija
* troškovi nabavke opreme podrazumijevaju nabavku trenažnih sredstva i pomagala, te sportsku odjeću i obuću koja je nužna kako bi se mogle provesti sportske aktivnosti
* troškovi prostora koji podrazumijevaju najam sportskih objekata, sportske dvorane, bazena**,** kao i troškovi  šatora, pozornice, razglasa, sanitarnog čvora i sl., vezano za organizaciju programa na otvorenom
* troškovi dežurstva hitne medicine na javnim okupljanjima

**5. NEPRIHVATLJIVI TROŠKOVI**

Neprihvatljivim troškovima smatraju se:

* dugovi prijavitelja, troškovi kamata i aktivnosti koje spadaju u redovitu djelatnost prijavitelja (primjerice troškovi održavanja skupštine, upravnoga odbora i sl.)
* doprinosi u naravi
* režijski troškovi (troškovi potrošnje električne energije, vode, komunalija, fiksnih i mobilnih telefona i sl.)
* troškovi kupnje vozila
* troškovi uređenja poslovnoga prostora
* kupovina zemljišta ili građevina
* plaće zaposlenika udruge koji nisu uključeni u program ili projekt
* troškovi za naknade i prigodni darovi zaposlenih osoba u udruzi (regres, božićnica, financijske nagrade članovima udruge)
* troškovi koji su već podmireni od drugih donatora/javnih izvora
* troškovi promidžbe i promidžbenoga materijala koji se ne odnosi na provedbu programa
* zajmovi trećim stranama
* održavanje i optimizacija internetskih stranica
* ostali troškovi koji nisu navedeni kao prihvatljivi.

**6. POSTUPAK PROVEDBE NATJEČAJA**

Postupak provedbe Natječaja i odabira programa za sufinanciranje vodi Povjerenstvo za provedbu Natječaja za sufinanciranje sportskih programa poticanja sportsko-rekreativnih aktivnosti u 2025. godini (u daljnjem tekstu: Povjerenstvo) koje imenuje Izvršni odbor Samoborskog sportskog saveza.  
  
   
**7. UVJETI PRIJAVE**

Na Natječaj se može prijaviti pravna osoba iz sustava sporta – udruga koja je osnovana sukladno Zakonu o udrugama (NN, 74/14, 70/17, 98/19, 151/22) i Zakonu o sportu (NN, broj 141/25) i djeluje na području grada Samobora.

Udruga mora udovoljavati sljedećim općim uvjetima:

* upisana je u Registar udruga Republike Hrvatske i djeluje na području grada Samobora najmanje godinu dana zaključno s danom objave Natječaja u području aktivnosti za koju prijavljuje program
* upisana je u Registar neprofitnih organizacija pri Ministarstvu financija i vodi transparentno financijsko poslovanje u skladu s propisima o neprofitnom računovodstvu
* upisana je u Registar sportskih djelatnosti
* uskladila je Statut sa člankom 55. stavkom 1. Zakona o udrugama (NN, broj 74/14, 70/17, 98/19, 151/22)
* ciljano i prema djelatnostima djeluje u području aktivnosti za koju prijavljuje program
* pravodobno i u cijelosti ispunjava ugovorene obveze preuzete na temelju prijašnjih ugovora o dodjeli bespovratnih sredstava prema Samoborskom sportskom savezu i svim drugim davateljima financijskih sredstava iz javnih izvora
* ima materijalne i ljudske resurse za provedbu prijavljenog programa
* za prijavljeni program osigurat će sredstva za sufinanciranje i iz vlastitih i ostalih izvora
* ima stručne programe koji zadovoljavaju uvjete iz programskog područja na koji se prijavljuje.

**8. NAČIN PRIJAVE PROGRAMA**

Za prijavu na Natječaj prijavitelji moraju popuniti sve propisane natječajne obrasce.

Popunjene obrasce, kao i traženu popratnu dokumentaciju, prijavitelji apliciraju kroz aplikaciju SOM na ovim linkovima:

<https://som-natjecaj.eu/authentication/login> - za korisnike koji već imaju postojeći račun u sustavu.

<https://som-natjecaj.eu/authentication/register> - za prijavitelje koji nemaju postojeći račun u sustavu.

**Obvezna** natječajna dokumentacija za prijavu programa:

1. popunjen, potpisan i ovjeren Obrazac prijave programa za koji se prijavljuju (na propisanome obrascu)
2. plan, program i troškovnik sportske aktivnosti
3. popunjen, potpisan i ovjeren Obrazac izjave o nepostojanju dvostrukog financiranja (na mrežnim stranicama Saveza)
4. obrazac o točnosti i istinitosti podataka
5. dokaz o osiguranome prostoru za izvođenje sportskoga programa (ugovor ili suglasnost o korištenju osiguranoga prostora)
6. životopis nositelja/nositeljice sportskog programa (osoba odgovorna za provedbu programa)
7. dokaz o stručnoj osposobljenosti za obavljanje sportskoga programa za nositelja/nositeljicu programa sukladno Zakonu o sportu, (NN, broj 141/25)
8. ovjereni i potpisani obrazac suglasnost

Navedenu natječajnu dokumentaciju potrebno je aplicirati kroz online aplikaciju SOM i nikako drugačije.

Prijave koje nisu dostavljene na propisani način i ne sadrže svu dokumentaciju koja je propisana Natječajem, neće biti uzete u daljnje razmatranje.

**9. ROKOVI I NAČIN OBJAVE PRIHVAĆENIH PROGRAMA**

Natječaj je otvoren danom objave na mrežnoj stranici Saveza.

Sve prijave koje budu poslane izvan roka, neće se razmatrati.

Obavijest o rezultatima Natječaja bit će objavljena na mrežnoj stranici [Saveza](http://www.mzos.hr/). Također, o rezultatima Natječaja Savez će obavijestiti sve prijavitelje.

Obrasci za prijavu sportskoga programa nalaze se unutar aplikacije SOM.

Sva pitanja vezana uz Natječaj mogu se postaviti isključivo elektroničkim putem, slanjem upita na sljedeću adresu: [kslonje@samobor.hr](mailto:kslonje@samobor.hr) ili [podrska@som-system.com](mailto:podrska@som-system.com)

1. **PROCJENA PRIJAVA U ODNOSU NA FORMALNE UVJETE NATJEČAJA**

Davatelj financijskih sredstava ustrojava posebno tijelo za provjeru formalnih uvjeta natječaja (dalje: Povjerenstvo za provjeru formalnih uvjeta natječaja).

Povjerenstvo za provjeru formalnih uvjeta natječajautvrđuje:

* je li prijava dostavljena na javni poziv u zadanome roku,
* jesu li dostavljeni, potpisani i ovjereni svi obvezni obrasci,
* je li dostavljena sva obvezna popratna dokumentacija,
* popunjen, potpisan i ovjeren obrazac vezan za opis programa i troškovnik programa
* popunjen, potpisan i ovjeren obrazac izjave o nepostojanju dvostrukog financiranja
* popunjen, potpisan i ovjeren obrazac izjave o točnosti i istinitosti podataka
* popunjen, potpisan i ovjeren obrazac suglasnosti
* dokaz o stručnoj osposobljenosti osoba koje provode program (potrebno je dostaviti diplome i potvrde o stručnoj osposobljenosti)

Nakon provjere svih pristiglih i zaprimljenih prijava u odnosu na formalne uvjete natječaja, povjerenstvo izrađuje popis svih prijavitelja koji su zadovoljili formalne uvjete, čije se prijave stoga upućuju na procjenu kvalitete, kao i popis svih prijavitelja koji nisu zadovoljili formalne uvjete natječaja.

Prijavitelji koji nisu zadovoljili formalne uvjete natječaja mogu uložiti prigovor u roku od 3 dana od primitka obavijesti (obavijest će biti poslana na e-mail adresu koja je navedena u prijavnom obrascu opći podaci i kroz aplikaciju SOM). O prigovoru odlučuje Izvršni odbor na prijedlog povjerenstva za utvrđivanje formalnih uvjeta natječaja u roku od 3 dana od zaprimanja prigovora. Prigovor ne odgađa izvršenje navedenih odluka i provedbu Natječaja.

1. **POSTUPAK OCJENA PRIJAVA KOJE SU ZADOVOLJILE PROPISANE UVJETE NATJEČAJA**

Davatelj financijskih sredstava ustrojava Povjerenstvo za procjenu kvalitete/vrijednosti prijava.

Svaka pristigla i zaprimljena prijava ocjenjuje se temeljem kriterija za vrednovanje programa u sportu grada Samobora. Povjerenstvo razmatra samo programe koji su udovoljili propisanim uvjetima Natječaja. Povjerenstvo ne smije biti u sukobu interesa, o čemu se mora potpisati posebna izjava.

1. **POSTUPAK UGOVARANJA I PRAĆENJE PROVEDBE PROGRAMA**

Ugovore o sufinanciranju programa prijavitelji su obvezni potpisati najkasnije 10 dana nakon objave rezultata Natječaja na mrežnoj stranici Saveza.

Prijavitelj s kojim Savez sklopi ugovor o sufinanciranju obvezuje se da neće sudjelovati u izbornoj ili drugoj promidžbi političke stranke, koalicije ili kandidata, te neće davati izravnu potporu političkoj stranci, koaliciji ili kandidatu, niti prikupljati financijska sredstva za financiranje političkih stranaka, koalicija ili kandidata tijekom trajanja ugovora.

Odobreni iznosi isplatit će se jednokratno, ovisno o raspoloživosti sredstava u trenutku isplate.

Savez će zatražiti povrat uplaćenih sredstava u slučaju ako prijavitelj nenamjenski potroši odobrena financijska sredstva ili ako na drugi način krši obveze proizašle iz ugovora. Za svaku prenamjenu sredstava dodijeljenih od strane Saveza, sukladno ugovoru, potrebna je suglasnost Saveza.

1. **NAČIN PODNOŠENJA PRIGOVORA NA PRIJEDLOG ODLUKE O SUFINANCIRANJU PROGRAMA**

Svi prijavitelji čiji programi nisu prihvaćeni za sufinanciranje bit će obaviješteni u roku od 5 dana od dana objave rezultata (obavijest će biti poslana putem aplikacije SOM), kao i o razlozima nefinanciranja njihovih programa. Prijavitelji čiji programi nisu prihvaćeni za sufinanciranje mogu uložiti prigovor Samoborskom sportskom savezu u roku od 5 radnih dana od dana primitka obavijesti o razlozima neprihvaćanja programa. Prigovor se može poslati putem e-pošte na adresu [kslonje@samobor.hr](mailto:kslonje@samobor.hr)

O prigovoru odlučuje Izvršni odbor Saveza u roku od 5 dana (pet) dana od zaprimanja prigovora. Prigovor ne odgađa izvršenje odluke i daljnju provedbu natječajnog postupka.

Predsjednik:

Darijo Gaća